ນາ​ຍົກ​ຮຸ​ນ ເຊນ ​ຂອງ​ກໍ​ປູ​ເຈຍ ​ໄປ​ມຽນ​ມາ ເພື່ອ​ພົບ​ກັບ​ບັນ​ດາ​ຜູ້​ນຳ​​ທະ​ຫານ​ຂອງປະ​ເທດນັ້ນ
ກຳປູ​ເຈຍ​ເປັນ​ປະທານ​ວຽນ​ຂອງ​ອາ​ຊຽນ ​ແລະ ທ່ານຮຸນ ເຊນ ມີ​ແຜນ​ທີ່ຈະ​ພົບ​ປະ​ກັບ​ຜູ້ນຳ​ລະ​ດັບສູງ ຂອງ​ມຽນມາ, ນາ​ຍພົນມິນ ອອງ​ ລາຍ ​ເພື່ອ​ຊຸກຍູ້​ແຜນການ​ສັນຕິພາບ 5 ຂໍ້​ ສຳ​ລັບ​​ມຽນມາ ທີ່​ອາ​ຊຽນ​ໄດ້​ຮັບຮອງເອົາ​.
ນາຍົກລັດຖະມົນຕີກຳປູເຈຍ ທ່ານຮຸນ ເຊນ ກຳລັງຢ້ຽມຢາມມຽນມາໃນອັນທີ່ ທ່ານເວົ້າວ່າ ເປັນການເດີນທາງໄປເພື່ອຟື້ນຟູສັນຕິພາບ ຫລັງການຍຶດອຳນາດ ຂອງທະຫານໃນວັນທີ 1 ກຸມພາ ແຕ່ພວກທີ່ຕຳໜິທ່ານກ່າວວ່າ ເປັນການເຮັດໃຫ້ການຍຶດອຳນາດຂອງກອງທັບຖືກຕ້ອງຊອບທຳ, ອີງຕາມອົງການຂ່າວເອພີ (AP ) ວິດີໂອຖ່າຍທອດສົດ ໃນໜ້າເຟສບຸກທາງການຂອງທ່ານຮຸນ ເຊນ ໄດ້ສະແດງ ໃຫ້ເຫັນວ່າ ທ່ານຖືກຮັບຕ້ອນຈາກເຈົ້າໜ້າທີ່ຂັ້ນສູງຂອງມຽນມາ ຫຼັງຈາກທ່ານ ເດີນທາງໄປຮອດນະຄອນຫຼວງເນປີດໍຂອງມຽນມາແລ້ວໃນວັນສຸກມື້ນີ້ ສື່ມວນຊົນຂອງລັດຖະບານມຽນມາຍັງໄດ້ອອກອາກາດການເດີນທາງໄປເຖິງຂອງທ່ານ ທ່ານຮຸນ ເຊນ ເອງກໍເປັນຜູ້ນຳທີ່ຜະເດັດການທີ່ກຳອຳນາດມາເປັນເວລາ 36 ປີ ແລ້ວ ແລະຮັກສາການຄວບຄຸມຢ່າງເຄັ່ງຄັດຕໍ່ການເຄື່ອນໄຫວທາງການເມືອງຢູ່ ໃນກຳປູເຈຍ ທ່ານເປັນປະມຸກລັດຄົນທຳອິດ ທີ່ໄປຢ້ຽມຢາມມຽນມາ ນັບແຕ່ມີການກໍ່ລັດຖະປະຫານທີ່ໄດ້ໂຄ່ນລົ້ມລັດຖະບານຖືກເລືອກຕັ້ງຂອງທ່ານນາງອອງ ຊານ ຊູຈີ ລົງ ກຳປູເຈຍເປັນປະທານວຽນຂອງສະມາຄົມປະຊາຊາດເອເຊຍຕາເວັນອອກສຽງໃຕ້ ຫລືອາຊຽນ ແລະ ທ່ານຮຸນ ເຊນ ມີແຜນທີ່ຈະພົບປະກັບຜູ້ນຳລະດັບສູງຂອງນຳມຽນມາ, ນາຍພົນມິນ ອອງ ລາຍ (Min Aung Hlaing) ເພື່ອຊຸກຍູ້ແຜນການສັນຕິພາບ 5 ຂໍ້ສຳລັບມຽນມາທີ່ອາຊຽນໄດ້ຮັບຮອງເອົາໃນປີກາຍນີ້ ທ່ານຮຸນ ເຊນ ກ່າວໃນວັນພຸດຜ່ານມາທີ່ນະຄອນຫລວງພະນົມເປັນ ວ່າທ່ານບໍ່ໄດ້ຕັ້ງເງື່ອນໄຂໃດໆໄວ້ລ່ວງໜ້າໃດ ກ່ອນການໄປຢ້ຽມຢາມຂອງທ່ານ ທ່ານກ່າວໃນຕອນແລງວັນພຸດຜ່ານມານີ້ວ່າ “ສິ່ງທີ່ຂ້າພະເຈົ້າຢາກນຳເຂົ້າມາເຈລະຈາ ແມ່ນບໍ່ມີຫຍັງນອກເໜືອໄປຈາກ 5 ຂໍ້ ທີ່ເປັນຂໍ້ໄດ້ຮັບຄວາມເປັນເອກະສັນກັນ ເຫັນດີນຳກັນໂດຍບັນດາປະເທດສະມາຊິກຂອງອາຊຽນ ຂໍ້ສະເໜີດັ່ງກ່າວຮຽກຮ້ອງໃຫ້ຍຸດຕິການໃຊ້ຄວາມຮຸນແຮງທີ່ມີຂຶ້ນ ຫລັງການຍຶດອຳນາດຂອງທະຫານ, ເຈລະຈາກັບຝ່າຍຄ້ານກ່ຽວກັບການແກ້ໄຂໂດຍສັນຕິວິທີ ແລະອະນຸຍາດໃຫ້ທູດພິເສດອາຊຽນ ພົບປະ ແລະໄກ່ເກ່ຍກັບທຸກຝ່າຍ ທີ່ຢູ່ໃນການຂັດແຍ້ງກັນນັ້ນ